FI Euroopan unionin virallinen lehti CE 70/209

(2004/C 70 E/225)

KIRJALLINEN KYSYMYS P-3067/03

esittäjä(t): Kathalijne Buitenweg (Verts/ALE) komissiolle

(14. lokakuuta 2003)

Aihe: Biometriset tiedot viisumeissa ja passeissa

Thessalonikissa kesäkuussa 2003 pidetyn Eurooppa-neuvoston päätelmiin kuului seuraava: ”EU tarvitsee johdonmukaista lähestymistapaa biometristen tunnisteiden tai biometristen tietojen käyttämiseen, jotta voitaisiin löytää yhdenmukaistettuja ratkaisuja kolmansien valtioiden kansalaisten asiakirjoja, EU:n kansalaisten passeja ja tietojärjestelmiä (VIS ja SIS II) varten”. Komissio tarkastelee parhaillaan asiaa koskevia jatkotoimia ehdotusten avulla. Samanaikaisesti komissio neuvottelee Yhdysvaltojen kanssa varmistaakseen, että USA:n viranomaisten lentomatkustajilta keräämät tiedot ovat eurooppalaisten standardien mukaisia, niitä kerätään rajattuun tarkoitukseen, niiden säilytysaika on rajallinen ja että ihmisillä on mahdollisuus hakea muutosta.

Pitääkö paikkansa, että kolmansien maiden tulliviranomaisille on helpompaa säilyttää pitkään passien ja viisumien tietoja sekä niihin kuuluvia biometrisiä tietoja ja käyttää niitä omien käsitystensä mukaisesti, mikäli tiedot on talletettu tietokortteihin? Mikäli vastaus on myönteinen, mitä komissio aikoo tehdä estääkseen kyseisen toiminnan?

António Vitorinon komission puolesta antama vastaus

(11. marraskuuta 2003)

Kuten Thessalonikissa 19.20. kesäkuuta 2003 kokoontunut Eurooppa-neuvosto esitti, komissio on ensinnäkin valmistellut kaksi lainsäädäntöehdotusta (1) asetuksiksi, joilla muutetaan yhtenäisestä viisumin kaavasta 29 päivänä toukokuuta 1995 annettua neuvoston asetusta (EY) N:o 1683/95 (2) ja kolmansien maiden kansalaisten oleskeluluvan yhtenäisestä kaavasta 13 päivänä kesäkuuta 2002 annettua neuvoston asetusta (EY) N:o 1030/2002 (3). Toiseksi komissio esittää joulukuussa 2003 ehdotuksen biometriikan käytöstä passeissa.

Viisumia ja oleskelulupaa käsittelevien ehdotuksien vuoksi jäsenvaltioiden on yhdistettävä kaksi biometristä tunnistetta, kasvokuva ja kaksi sormenjälkeä, jotka tallennetaan kolmansien maiden kansalaisten viisumin tai oleskeluluvan tallennusvälineelle yhdenmukaisella tavalla yhteentoimivuuden varmistamiseksi.

Komission mielestä peite- tai väärän henkilöllisyyden käytön estäminen onnistuisi parhaiten, jos pystyttäisiin tarkistamaan luotettavammin, onko asiakirjan esittäjä sama henkilö kuin se, jolle asiakirja on myönnetty. Nykyisiä turvallisuusstandardeja parannetaan edelleen, kun yhdistetään kaksi biometristä tunnistetta.

Sopivimpien biometristen tunnisteiden valinnassa on otettu huomioon kansainvälisten turvallisuusstandardien kehittämisen edelläkävijän ICAO:n (Kansainvälinen siviili-ilmailujärjestö) työn tulokset. ICAO suosittelee kontaktitonta mikrosirua sopivimpana tallennusvälineenä.

Komissio kiinnittää huomiota ennen kaikkea henkilötietojen suojaamiseen ja muistuttaa, että tietosuojasta annetussa direktiivissä 95/46/EY (4) säädetään henkilötietojen, muun muassa biometrisen tiedon, käsittelystä. Direktiivin 30 artiklan mukaisesti komissio aikoo luovuttaa yllä mainitut ehdotukset kansallisista tietosuojaviranomaisista muodostetun työryhmän käyttöön. Työryhmästä säädetään direktiivin 29 artiklassa.

Edellä mainitut kaksi ehdotusta sisältävät erityisen velvollisuuden varmistaa tietosuojan. Tallennetun tiedon suojaamiseksi on useita teknisiä välineitä, mutta lopullista teknistä ratkaisua ei ole vielä päätetty.

Komission ja Yhdysvaltojen väliset keskustelut lentomatkustajien tietosuojasta eivät liity kyseisiin ehdotuksiin.

(1) KOM(2003) 558 lopullinen.

(2) EYVL L 164, 14.7.1995.

(3) EYVL L 157, 15.6.2002.

(4) Euroopan parlamentin ja neuvoston direktiivi 95/46/EY, annettu 24 päivänä lokakuuta 1995, yksilöiden suojelusta henkilötietojen käsittelyssä ja näiden tietojen vapaasta liikkuvuudesta, EYVL L 281, 23.11.1995.